Carlos Sainz

Carlos Sainz Cenamor (* 12. apríl 1962, Madrid) je španielsky rallyeový jazdec a dvojnásobný majster sveta a víťaz Rallye Dakar 2010. Má prezývku El Matador. Je ženatý a má dve deti, jeho syn Carlos Sainz v súčasnosti jazdí inú prestížnu súťaž: Formulu 1 za tím Scuderia Ferrari.

Kariéra 
Už odmala ho otec viedol k športu – hral futbal, squash a lyžoval. V sedemnástich sa stal juniorským šampiónom Španielska v squashi. Jazdiť začal v roku 1980, kedy v národnom šampionáte porážal aj svojho brata. V začiatkoch kariéry mu veľmi pomohol Juan Jose Lacalle. Stal sa jeho manažérom, kúpil prvý pretekársky Fiat Panda a stal sa aj jeho navigátorom. Navyše zvíťazil aj v pohári vozov Renault 5 Turbo. Na Katalánskej rely 1986 mu zapožičali voz Opel Manta 400.

Ford 1987 – 1988 
Od roku 1987 sa zúčastnil majstrovstiev sveta s vozidlom Ford Sierra Cosworth a hneď na seba upozornil výbornými časmi v Portugalsku. Začal v tíme Ford M-Šport, ale snažil sa o angažmán v tíme Lancia Racing. Hneď v prvej sezóne získal 7 bodov a o rok neskôr skončil celkovo jedenásty.

Toyota 1989 – 1992 
V majstrovstvách sveta v rely 1989 sa stal jazdcom za tím Toyota Motorsport a štartoval s vozidlom Toyota Celica GT-4. Jeho tímovým kolegom bol Juha Kankkunen. O rok neskôr bol prvým neškandinávcom, ktorý zvíťazil na Fínskej rallye, ale svoje prvé víťazstvo získal už na gréckej Akropolis rallye 1990. V tejto sezóne získal svoj prvý titul majstra sveta. V roku 1991 sa snažil titul obhájiť, ale mal veľkého súpera v Kankkunenovi. Pred poslednou súťažou mali rovnako bodov, ale RAC rellye nakoniec vyhral Kankkunen a Sainz došiel tretí. V MS 1992 bol vyvinutý nový automobil – Toyota Celica 4WD Turbo a Carlos o titul bojoval s triom Kankkunen, Ari Vatanen a Didier Auriol. Zvíťazil na RAC rallye a získal svoj druhý titul.

Lancia 1993 

Na jeden rok sa stal jazdcom súkromného Jolly Clubu a štartoval s vozidlom Lancia Delta HF Integrale. V tej dobe však už tieto vozy nestačili na konkurenciu a Sainz skončil piaty, keď iba dvakrát skončil medzi prvými tromi.

Subaru 1994 – 1995 
Sainz sa podieľal na vývoji vozidla Subaru Impreza WRC a jeho tímovým kolegom bol Colin McRae. Sainz skončil v oboch sezónach druhý, keď ho v MS 1994 porazil Auriol a v roku 1995 McRae. V tom istom roku získal ich Subaru World Rally Team i pohár konštruktérov.

Ford 1996 – 1997 

Obe sezóny riadil vozidlo Ford Escort a skončil tretí. Zvíťazil na Indonézskej rallye a skončil päťkrát na stupňoch víťazov. Porazili ho Tommi Mäkinen a McRae. V roku 1997 Ford vyvinul nový Escort WRC a Sainz obhájil víťazstvo v Indonézii a na Akropole. Opäť skončil tretí, keď ho porazili rovnakí jazdci. Vyhral ale prestížne preteky Race of Champions.

Toyota 1998 – 1999 

V nasledujúcich rokoch sa Sainz vrátil k Toyote, aby s Auriolom pomohol pri vývoji vozidla Toyota Corolla WRC. Sainz zvíťazil na Rallye Monte Carlo 1998 a na Rallye Nový Zéland 1998. Napriek tomu skončil druhý za Makinenom. V nasledujúcej sezóne došiel osemkrát medzi prvými tromi, ale nezískal žiadne víťazstvo.

Ford 2000 – 2002 

V roku 2000 sa vrátil k Fordu a jeho tímovým kolegom bol opäť McRae. S vozidlom Ford Focus WRC vyhral Cyperskú rallye a skončil celkovo tretí. O rok neskôr Sainz nemal tak úspešný rok a Ford stratil aj titul medzi značkami. V MS 2002 vyhral iba v Argentíne, čo stačilo na celkové tretie miesto.

Citroën 2003 – 2005 

Sainz aj McRae prestúpili pre MS 2003 do tímu Citroën Šport, ktorý sa zúčastnil svojej prvej kompletnej sezóny. V tomto tíme získal Sainz na Argentínskej rallye svoje posledné víťazstvo a následne ukončil kariéru v rallye. V nasledujúcom roku sa zúčastnil dvoch súťaží ako náhradník za Francoisa Duvala a skončil na treťom a štvrtom mieste.

Volkswagen 2006- 

Od roku 2006 sa stal členom tímu Volkswagen Motorsport, ktorý sa s vozidlami Race Touareg zúčastnil Dakarskej rallye. V roku 2007 štartoval v celom šampionáte Cross-Country. V roku 2008, kedy bol Dakar zrušený vyhral Sainz Central European Rally. O rok neskôr pri Dakare viedol, ale kvôli havárii musel odstúpiť. V priebehu roka potom vyhral Silk-Way Rally a zvíťazil aj na Rely Dakar 2010. Na Rely Dakar 2011 skončil druhý a tím sa rozhodol v budúcnosti neštartovať. Sainz sa stal riaditeľom tímu Volkswagen Motorsport pre účasť v MS v rallye 2012 s typom Volkswagen Polo R WRC. Počas svojho angažmánu tiež štartoval s vozidlom Volkswagen Scirocco GTR24 na okruhoch.

Opakovane sa zúčastnil v Rallye Dakar, kde sa pohyboval na popredných pozíciách. V 40. ročníku Rallye Dakar zvíťazil v kategórii automobilov.

Iné projekty

Zdroj 
 

Jazdci rely
Španielski automobiloví pretekári
Osobnosti z Madridu
Jazdci Rallye Dakar